10. การควบคุมภายใน

คณะกรรมการบริษัทฯได้จัดประชุมครั้งที่ 1/2551 วันที่ 27 กุมภาพันธ์ 2551
โดยมีคณะกรรมการตรวจสอบเข้าร่วมประชุม เพื่อให้ความเห็นเกี่ยวกับความเพียงพอ
และความเหมาะสมของระบบการควบคุมภายใน ซึ่งคณะกรรมการตรวจสอบได้ชี้แจง
และรายงานการตรวจสอบภายในในรอบปี 2550 ให้คณะกรรมการบริษัทฯรับทราบ สรุปได้ว่า

  คณะกรรมการตรวจสอบ ได้พิจารณาและสอบทานรายงานผลการตรวจสอบ
  พร้อมทั้งข้อเสนอแนะการตรวจสอบภายใน
  ซึ่งมุ่งเน้นการตรวจสอบเชิงปฏิบัติการให้พัฒนาอย่างมีประสิทธิภาพต่อเนื่อง มีประสิทธิผล
  รวมทั้งให้มีการติดตามและดำเนินการแก้ไขผลการตรวจสอบในประเด็นที่เป็นสาระสำคัญ
  โดยเฉพาะประเด็นสำคัญของปัจจัยความเสี่ยงที่อาจมีผลกระทบต่อการปฏิบัติงาน
  รายการที่เกี่ยวโยงซึ่งอาจทำให้เกิดความขัดแย้งทางผลประโยชน์
  เป็นรายการจริงทางการค้าอันเป็นธุรกิจปกติทั่วไปอย่างสมเหตุสมผล
  และเป็นผลประโยชน์สูงสุดตามนโยบายบริษัทฯ การดูแลทรัพย์สิน มีระบบป้องกันที่ดี
  ไม่พบรายการทุจริตหรือการนำทรัพย์สินของบริษัทฯ ไปใช้โดยมิชอบ
  ผลการสอบทานเป็นไปตามขั้นตอนที่กำหนดไว้
  สอดคล้องกับข้อกำหนดกฎหมายของภาครัฐและนโยบายการกำกับดูแลกิจการ
  ในส่วนการหารือกับผู้สอบบัญชีภายนอก เพื่อประเมินระบบการควบคุมภายใน
  เห็นว่าเป็นไปตามมาตรฐานการบัญชี มีความเพียงพอของระบบควบคุมภายใน
  ไม่มีข้อบกพร่องที่เป็นสาระสำคัญ

คณะกรรมการบริษัทฯมีความเห็นต่อระบบการควบคุมภายในเช่นเดียวกับคณะกรรมการตรวจสอบ
โดยให้ความสำคัญต่อระบบการควบคุมภายใน สรุปสาระสำคัญดังนี้

1.  องค์กร และสภาพแวดล้อม

เพื่อให้การปฏิบัติงานมีความคล่องตัวเหมาะสม และสอดคล้องกับสภาพธุรกิจที่เปลี่ยนแปลง
รองรับแผนงานระยะยาว และการขยายงาน และกำหนดโครงสร้างการบังคับบัญชาแยกตามสายงาน
ที่สอดคล้องกับกลยุทธ์การดำเนินธุรกิจ และการกำกับดูแลกิจการ
โดยมีฝ่ายตรวจสอบภายในเป็นหน่วยงานอิสระ รายงานตรงต่อคณะกรรมการตรวจสอบ

บริษัทฯ กำหนดเป้าหมายการดำเนินธุรกิจที่ชัดเจน วัดผลได้
เพื่อเป็นแนวทางปฏิบัติของพนักงานทุกระดับ เป็นตัวเลขที่วัดได้ โดยแบ่งตัวชี้วัดออกเป็น 3 ระดับ
มีการปรับปรุงการประเมินผลงานในส่วนที่เป็นการประเมินจากพฤติกรรมของพนักงานตามวัฒนธรรมองค์กร
ให้สอดคล้องกับพฤติกรรมขององค์กร
เพื่อก่อให้เกิดประโยชน์ด้านการพัฒนาคุณภาพทางการปฏิบัติงานให้ดียิ่งขึ้น บริษัทฯได้ส่งเสริม
สนับสนุน นโยบายการกำกับดูแลกิจการ และจริยธรรมธุรกิจ ให้มีความชัดเจนโปร่งใส
มีการกำหนดนโยบายและแผนการปฏิบัติงาน คำนึงถึงความเป็นธรรมต่อพนักงาน ลูกค้า คู่ค้า
รวมถึงความรับผิดชอบต่อผู้ถือหุ้น สังคมและสิ่งแวดล้อม

บริษัทฯ
ได้ดำเนินการปรับปรุงนโยบายการกำกับดูแลกิจการให้สอดคล้องกับหลักการและแนวปฏิบัติของตลาดหลักทรัพย์ฯ
ปี 2549 (รายละเอียดสามารถดูได้ที่หน้า 43 ถึง หน้า 51) สำหรับคู่มือนโยบายกำกับดูแลกิจการ
และคู่มือจริยธรรมทางธุรกิจ บริษัทฯ คาดว่าจะแล้วเสร็จภายในเดือนกรกฎาคม2551
โดยจะประกาศใช้ภายในไตรมาส 3/2551 รวมทั้งจัดทำนโยบายความรับผิดชอบต่อสังคม (CSR)
เพื่อประกาศให้ผู้ถือหุ้น ลูกค้า คู่ค้า และพนักงานทราบ

2.  การบริหารความเสี่ยง

บริษัทฯกำหนดนโยบายการบริหารความเสี่ยงเป็นนโยบายสำคัญ
โดยได้แต่งตั้งคณะกรรมการบริหารความเสี่ยง ซึ่งประกอบด้วย กรรมการและผู้บริหารระดับสูง
ทำหน้าที่ในการประเมินปัจจัยเสี่ยงที่มีผลกระทบต่อการดำเนินธุรกิจของบริษัท
และกำหนดผู้รับผิดชอบความเสี่ยงในหน่วยงานต่าง ๆ
พร้อมทั้งมอบหมายให้การบริหารความเสี่ยงเป็นความรับผิดชอบของผู้บริหารทุกคน
มีการวางแผนและกำหนดมาตรการบริหารความเสี่ยง มีการประเมินปัจจัยความเสี่ยง
ซึ่งอาจส่งผลกระทบต่อการดำเนินธุรกิจและเป้าหมายของบริษัทฯ
จัดให้มีการติดตามการบริหารความเสี่ยงของหน่วยงานต่าง ๆภายในองค์กร
และรายงานคณะกรรมการบริหารความเสี่ยง เพื่อรายงานคณะกรรมการบริษัทฯ อย่างต่อเนื่อง
รวมทั้งได้จัดให้มีการอบรม เพื่อสนับสนุนให้การทำงานขององค์กรสามารถดำเนินไปได้อย่างต่อเนื่อง
โดยคณะกรรมการตรวจสอบได้ติดตามการปฏิบัติ
และพิจารณาความเพียงพอและเหมาะสมของการบริหารความเสี่ยง อย่างใกล้ชิด
ทั้งนี้บริษัทจะจัดทำแผนบริหารความเสี่ยงโดยเน้นให้สอดคล้องกับแผนกลยุทธ์ของบริษัท
รวมทั้งการจัดการการให้ความรู้กับพนักงานทุกระดับให้มีความเข้าใจและตระหนักถึงความสำคัญในการบริหารความเสี่ยงให้มากยิ่งขึ้น

3.  การควบคุมการปฏิบัติงานของฝ่ายบริหาร

คณะกรรมการบริษัทฯ ได้แต่งตั้งคณะกรรมการชุดย่อย 4 คณะ ประกอบด้วยคณะกรรมการตรวจสอบ
คณะกรรมพิจารณาค่าตอบแทนกรรมการและผู้บริหาร คณะกรรมการบริหาร
คณะกรรมการสรรหาและธรรมภิบาล ซึ่งคณะกรรมการทั้ง 4 คณะ ได้ปฏิบัติงานภายใต้ขอบเขต
อำนาจหน้าที่ที่ได้รับมอบหมาย (1) บริษัทฯ
ได้จัดทำอำนาจดำเนินการโดยกำหนดตำแหน่งผู้มีอำนาจอนุมัติ วงเงิน การสั่งการ การก่อหนี้
และการชำระหนี้ ไว้เป็นลายลักษณ์อักษร (2)
จัดทำระบบการปฏิบัติงานและอำนาจหน้าที่ในการอนุมัติรวม 16 ระบบ (3)
บริษัทฯได้สำรวจกฎหมาย หรือข้อบังคับที่เกี่ยวข้องกับบริษัทฯ รวม 143 ฉบับ
และได้จัดทำคู่มือการควบคุมการปฏิบัติตามกฎหมาย นอกจากนี้
คณะกรรมการตรวจสอบได้พิจารณาทบทวนและอนุมัติแผนการตรวจสอบประจำปี
เพื่อให้ครอบคลุมทุกกระบวนการปฏิบัติงานที่มีความเสี่ยงสูง
รวมทั้งครอบคลุมถึงความคาดหวังของผู้ที่มีส่วนเกี่ยงข้องกับบริษัทฯ ทำให้บริษัทฯ
มั่นใจว่าหน่วยงานต่าง
ๆมีการควบคุมภายในในการปฏิบัติงานที่เพียงพอที่จะตอบสนองความเสี่ยงในการดำเนินงานทุกด้าน
ทั้งด้านการเงิน การปฏิบัติงาน การปฏิบัติตามกฎหมาย ข้อบังคับ ระเบียบ กฎเกณฑ์ต่างๆ
รวมถึงได้พิจารณาประเด็นสำคัญและปัญหาที่ตรวจพบจากการตรวจสอบโดยผู้ตรวจสอบภายใน
และผู้ตรวจสอบภายนอก และติดตามอย่างใกล้ชิด
และมีรายงานให้ฝ่ายบริหารและผู้บริหารของหน่วยงานที่เกี่ยวข้องทราบ
เพื่อปรับปรุงแก้ไขปัญหาและจัดทำมาตรการป้องกันมิให้เกิดปัญหาเดิมขึ้นอีก

4.  ระบบสารสนเทศและการสื่อสารข้อมูล

บริษัทฯได้จัดให้มีข้อมูลที่สำคัญเพื่อใช้ประกอบการตัดสินใจของคณะกรรมการบริษัทฯ
โดยการจัดทำรายงานเชิงวิเคราะห์เปรียบเทียบหลักการและเหตุผล
พร้อมเอกสารประกอบข้อเท็จจริง จัดส่งข้อมูลเพื่อศึกษาประกอบการตัดสินใจเป็นการล่วงหน้า 7 วัน
และกำหนดให้มีเลขานุการบริษัทฯ เพื่อให้คำแนะนำด้านกฎหมายและกฎเกณฑ์ต่าง
ๆที่คณะกรรมการบริษัทฯ จะต้องทราบ ดูแลกิจกรรมของคณะกรรมการบริษัทฯ
ประสานงานให้มีการปฏิบัติตามมติคณะกรรมการบริษัทฯ
เป็นศูนย์กลางในการจัดทำและจัดเก็บเอกสารได้แก่ ทะเบียนกรรมการ
หนังสือนัดประชุมคณะกรรมการบริษัทฯ รายงานการประชุมคณะกรรมการบริษัทฯ
หนังสือนัดประชุมผู้ถือหุ้นและรายงานการประชุมผู้ถือหุ้น เป็นระยะเวลา 5 ปี
จัดเก็บรายงานการประชุมคณะกรรมการบริษัทฯ รายงานการประชุมผู้ถือหุ้น
และจัดให้มีระบบการจัดเก็บเอกสารสำคัญทางบัญชีไว้เป็นหมวดหมู่
สามารถสืบค้นได้ตามระยะเวลาที่กฎหมายกำหนด

คณะกรรมการตรวจสอบได้พิจารณาร่วมกับผู้สอบบัญชี ฝ่ายตรวจสอบภายใน
และผู้เกี่ยวข้องเกี่ยวกับการจัดทำงบการเงินของบริษัททุกไตรมาส เพื่อให้มีความมั่นใจว่า
บริษัทฯมีการใช้นโยบายบัญชีตามหลักการบัญชีที่รับรองทั่วไป และเหมาะสมกับลักษณะธุรกิจของบริษัทฯ
รวมทั้งการเปิดเผยข้อมูลอย่างเหมาะสม

5.  ระบบการติดตาม

บริษัทฯมีการประชุมคณะกรรมการบริษัทฯในปี 2550 รวม 12 ครั้ง
โดยบริษัทฯมีระบบการติดตามการปฏิบัติงานเป็นลำดับชั้นตั้งแต่คณะกรรมการบริษัทฯ
คณะกรรมการบริหาร และผู้บริหาร เพื่อติดตามเป้าหมายและ กำกับการดำเนินการตามแผนกลยุทธ์
แผนงาน และโครงการ ที่อยู่ในแผนธุรกิจประจำปี ที่ได้รับอนุมัติจากคณะกรรมการบริษัทฯ
เป็นประจำทุกเดือน
และเมื่อพบว่าผลการดำเนินการมีความแตกต่างจากเป้าหมายที่กำหนดไว้ได้กำหนดให้ผู้รับผิดชอบนำเสนอรายงานเพื่อทบทวนการปฏิบัติงานและการวิเคราะห์สาเหตุตลอดจนร่วมพิจารณาเพื่ออนุมัติแผนการแก้ไขปัญหา
และให้รายงานการปฏิบัติอย่างต่อเนื่อง

การประชุมของคณะกรรมการตรวจสอบในปี 2550 มีการประชุมรวม 7 ครั้ง บริษัทฯ
จัดให้มีการตรวจสอบการปฏิบัติตามระบบการควบคุมภายในอย่างสม่ำเสมอ
โดยผู้รับผิดชอบในฝ่ายงานเอง
และมีแผนกตรวจสอบภายในทำการตรวจสอบอย่างเป็นอิสระเพื่อรายงานข้อบกพร่องที่เป็นสาระสำคัญที่ตรวจพบต่อคณะกรรมการตรวจสอบและคณะกรรมการบริษัทฯ
เพื่อพิจารณาสั่งการให้มีการแก้ไขในเวลาที่เหมาะสม รวมทั้งให้มีการรายงานการแก้ไขข้อบกพร่อง
รายงานเหตุการณ์หรือข้อสงสัยในกรณีที่มีสาระสำคัญ ต่อคณะกรรมการตรวจสอบ
และคณะกรรมการบริษัทฯ